9. april 1940 blev Danmark besat. I Aarhus forløb det fredeligt og besættelsesmagten blev endda mødt med en vis portion nysgerrighed fra lokalbefolkningen.

Annonce

»Ved middagstid meddeltes det, at de tyske styrkers fortrop havde passeret Horsens, ved 13-tiden rullede den første motoriserede tyske afdeling ind i Aarhus.«

<p>Tysk flyver nødlandet på Skejby Mark. Foto: Åge Fredslund Andersen</p>

Denne tekst kunne århusianere læse i avisen Demokraten allerede samme dag, som tyskerne kom til Aarhus.

Århusianerene var interesserede i tyskernes udstyr. Her viser en tysker motoren i sin bil frem. Foto: Åge Fredslund Andersen

Der kunne de også se de første billeder af den tyske besættelsesmagts indtog i byen via Harald Jensens Plads, hvor fotograf Åge Fredslund Andersen havde taget opstilling med sit kamera.

<p>Tyske fly i luften over Aarhus. Foto: Åge Fredslund Andersen</p>

Han var ikke alene. En stor mængde nysgerrige århusianske var tilskuere til begyndelsen på Danmarks del af Anden Verdenskrig.

<p>Den tyske besættelsesmagts indtog i byen via Harald Jensens Plads. Foto: Åge Fredslund Andersen</p>

Det var 9. april 1940, og Danmark blev - bortset fra Bornholm - besat af tyskerne på en enkelt dag.

<p>Søren Tange Rasmussen med Demokraten fra 9. april 1940. Vil man selv kigge i den, er der fri entre på Besættelsesmuseet lørdag 9. april. Foto: Jens Thaysen</p>

I Aarhus havde mange bemærket de tyske flyvemaskiner i luften over byen. De var på vej til Norge, men én nødlandede på Skejby Mark. Så mange århusianere lod nysgerrigheden vinde over frygten for de fremmede soldater, at politiet måtte etablere en afspærring rundt om maskinen.

Annonce

For tæt på tyskerne

»Politimester Hoeck skriver i sine erindringer om den meget tætte kontakt mellem tyskerne og byens borgere i de første dage, som han fandt nærmest uværdig. For at beskytte befolkningen opfordrede han folk til at holde afstand og til ikke at være så nysgerrige. Han var samtidig en smule forarget over, at folk var så lidt tilbageholdende i deres kontakt med tyskerne,« siger Søren Tange Rasmussen, museumsinspektør og leder af Besættelsesmuseet i Aarhus.

Samtlige tyske værn kom til Aarhus 9. april. Et halvt hundrede pansrede køretøjer blev fulgt af flere kolonner motorcykler og lastbiler, Luftwaffe flyttede ind i Hotel Regina og havnen fik anløb af tre bevæbnede trawlere.

»Stemningen i byen var mere nysgerrig end fjendtlig. I den første tid af besættelsen, blev man ikke set ned på, hvis man talte med en tysk soldat på gaden Folk syntes, det var interessant at se, hvilket udstyr tyskerne havde. Danskerne var dybt, dybt imponerede over, hvad tyskerne kunne, teknisk, kemisk og industrielt,« fortæller Søren Tange Rasmussen.

Annonce

Hyggelige Aarhus

Tyskerne så ikke danskerne som fjender.

»Soldaterne havde fået særlige instrukser om, hvordan de skulle begå sig. Danskerne kunne ikke lide militær råben og militarisme i det hele taget. De skulle møde danskerne mildt og venligt. Det gjorde de også - jeg tror, de syntes, det var helt hyggeligt at komme her til Aarhus,« siger han.

Danmark var en trædesten til invasionen af Norge, og tyskerne ønskede primært at sikre sig Aalborg Lufthavn og havnen i Frederikshavn.

»I første omgang var planen at få lov til af benytte danske havne og lufthavne af diplomatisk vej, men planerne blev opgivet til fordel for en egentlig besættelse af Danmark, da tyskerne frygtede en allieret invasion af Norge,« siger Søren Tange Rasmussen.

Annonce

Samarbejdspolitikken

I Århus Stiftstidende kunne man 10. april læse om voldsomme kampe ved Norges kyst, og at der i Danmark var blevet dannet en samlings-regering med seks nye borgerlige ministre under socialdemokraten Stauning.

»Nu må vi hverken være Konservative, Socialdemokrater eller Venstremænd, Vi må kun være et: Danske,« sagde en af de nye ministre.

Modsat resten af det besatte Europa, var det i Danmark fortsat de danske politikere og myndigheder, der havde magten i landet - i hvert fald rent formelt. Man samarbejdede med tyskerne.

»På rådhuset i Aarhus praktiserede politikerne en lokal udgave af samarbejdspolitikken. Det var tyskerne, der som gæster kom på rådhuset med deres krav. Politikerne kom så med modforslag,« siger Søren Tange Rasmussen.

Kravene var mange. Tyskerne indlogerede sig på byens kaserner, der måtte rømmes af de danske soldater. Byen skulle også fremskaffe både senge og tæpper til dem.

»Kommunen forberedte sig på, hvordan de skulle få plads til de mange soldater. Blandt andet den ene stadionhal, ridehallen på Skanderborgvej og på længere sigt samtlige skoler kom på listen,« siger Søren Tange Rasmussen.

I anledning af årsdagen for besættelsen er der lørdag fri entre på Besættelsesmuseet, der er åbent kl. 11-16. Og i Skanderborg er bunkerne særåbent mellem kl. 19 og 21 i anledning af Danmarks besættelse 1940.

Louis Bülow, historisk skribent, har i dagens anledning skrevet om en kronik om besættelsen.